«Нартхэм» къагъэзэж
Котляровхэ Мариерэ Викторрэ я тхылъ тедзапIэм «Нартхэр» тхылъыр иджыблагъэ къыщыдагъэкIащ.
Нартхэр» адыгэбзэкIэ куэду дунейм къыщытехьар совет зэманырт, абы иужькIэ и бжыгъэр мащIэущ къызэрыдэкIар. 1957 гъэм традза тхылъым ит хъыбархэмрэ пшыналъэхэмрэ Звягинцевэ Верэ, Липкин Семен, Петровых Марие сымэ зэрадзэкIауэ щытащ. Иджырей къыдэкIыгъуэм ахэри хагъэхьэжащ.
Котляровхэ Мариерэ Викторрэ я мурадщ адыгэ лъэпкъым и «Нартхэм» къакIэлъыкIуэу, Кавказ Ищхъэрэм ис нэгъуэщI лъэпкъхэми я IуэрыIуатэр щIэрыщIэу къыдагъэкIыжыну.
Лэжьыгъэр щыщщ Котляров зэщхьэ-гъусэхэм я «Кавказ» проектым. Абы хыхьэу иджыблагъэ дунейм къытехьащ «Женское пространство», нэхъапэIуэкIэ къыдэкIащ «История, народы, обычаи», «Культы, легенды, предания», «Племена, нравы, язык», «Адаты горских народов», «Закон и обычай», «Народы. История завоевания», «Европейские дневники…», «Музыка мировой истории», «Край гордой красоты», «Географические объекты и названия» жыхуиIэхэр.
Тхылъыр екIуу зэрыгъэщIэрэщIам, и бжыгъэкIи куэд зэрымыхъум тепщIыхьмэ, зыгуэрым урихуэупсэуну уасэ зэримыIэм шэч хэлъкъым.
ГЪУКIАКЪУЭ Идар.
